**Приложение 1 към**

**Заповед № РД 09-575/19.08.2015 г.**

**Методика за избор на физически блокове за теренна проверка, във връзка с актуализация на данните в СИЗП за 2015 г.**

За целите на актуализацията на СИЗП през 2015 г., подлежащите на теренна проверка от страна на ОДЗ/ОСЗ физически блокове са разпределени в следните категории и са определени по следните критерии:

**СТАНДАРТНИ ТЕРЕННИ ПРОВЕРКИ**

**І. Физически блокове, в които през 2015 г. са заявени площи извън актуалния към момента специализиран слой „Площи, допустими за подпомагане“ (ПДП).**

1. За целите на извадката са използвани всички земеделски парцели, предоставени от ДФ „Земеделие“ – РА като цифрови географски данни в \*shp – формат, от които са избрани, след сечение, тези парцели, декларирани в заявления за подпомагане за кампания 2015, с установени излизания от специализирания слой ПДП, валиден към момента на кандидатстване през 2015 г.;
2. Премахнати са всички земеделски парцели, попадащи изцяло в зоната на страната, включена в самолетното заснемане за 2015 г., както и в зоните на сателитно заснемане от 2015 г., предоставени от дирекция Технически инспекторат на ДФ „Земеделие“, както от дирекция JRC към ЕК, във връзка с извършването на качествен контрол на СИЗП 2015;
3. От така получените данни, допълнително са филтрирани и извадени от потенциално подлежащите на проверка парцели, онези от тях, които са част от заявления, избрани за проверка на място съгласно анализа на риска, разработен от ДФ „Земеделие“ за кампания 2015 и предоставени на МЗХ;
4. С цел оптимизиране на дейностите по извършване на теренни проверки, от извадката са премахнати и всички земеделски парцели, декларирани от земеделските стопани, но незаявени за подпомагане за кампания 2015 по схеми и мерки за директни плащания, както и парцели заявени с площ под минималната за одобрение от 0,1 ха;
5. На следващо място, всички земеделски парцели, заявени само по мерки/направления от ПРСР, при които одобрението за подпомагане не зависи от обхвата на специализирания слой „Площи, допустими за подпомагане“, също са премахнати от извадката на ФБл за теренна проверка;
6. Получените цифрови географски данни, съдържащи определен брой земеделски парцели, с множество на брой излизания/парчета се привеждат до вид, при който всяка една част/парче е отделен обект със собствена площ на излизане. От тези данни са филтрирани/премахнати онези части/парчета, които са с площ на излизане от слоя под 0.1 ха;
7. Последната стъпка, водеща до окончателния избор на ФБл за теренна проверка за кампания 2015 от тази група, е свързана с преценка към кой/кои ФБл принадлежи всяка излизаща от слой ПДП част/парче от дадения парцел. След тази оценка за проверка са определени ФБл, в които даден парцел или част/парче от него навлиза с над 0,1 ха от площта си.

**ІІ. Физически блокове, в които през 2015 г. са заявени площи пресичащи техните граници.**

1. Определени са всички ФБл, чийто граници се пресичат от заявени през 2015 г. парцел/и. Действията са базирани на определяне на това към кои ФБл се отнася всеки парцел и с каква площ;
2. От извадката са изключени всички части от парцели, които попадат в даден ФБл с площ под 0,1 ха;
3. Премахнати са и парцелите, попадащи изцяло в заснеманията за кампания 2015 г. (самолетно и сателитно);
4. Изключени са и не подлежат на теренна проверка и парцелите, попаднали в извадката на ДФЗ-РА за проверка на място от страна на дирекция Технически инспекторат;
5. Премахнати са и парцелите, незаявени по нито една схема/мярка за подпомагане, както и такива заявени по схеми/мерки, чието подпомагане не зависи нито от обхвата на слой „ПДП”, нито от НТП на ФБл;
6. На база установените повторения на парцели, разсечени по границите на ФБл, са избрани и самите ФБл за проверка по този критерий, които според земеделските стопани са с неактуални граници.

**ІІІ. Физически блокове, в които през 2015 г. са заявени площи за подпомагане по схеми и мерки (направления), чието одобрение зависи от НТП на ФБл, в неподходящ за подпомагане като НТП ФБл.**

1. За теренна проверка са избрани ФБл, в които са заявени площи за подпомагане по схеми и мерки (направления), чието одобрение зависи от НТП на ФБл, в неподходящ за подпомагане като НТП ФБл;
2. При избора също са приложени критериите за пресичане с ФБл с над 0,1 ха, зоните на заснемане и проверките на място на ДФЗ - РА.

**ТЕРЕННИ ПРОВЕРКИ ОТ РИСК АНАЛИЗ**

На проверка от този тип подлежат физически блокове, които отговарят на следните общи условия:

На първо място физическите блокове попадат извън териториалния обхват на самолетно и сателитно заснемане, извършени през 2015 г. и извън вече избраните по горните критерии ФБл.

От извадките също така са изключени и не подлежат на теренна проверка и ФБл, в които всички заявени за 2015 г. площи са попаднали в извадката на ДФЗ-РА за проверка на място от страна на дирекция Технически инспекторат; ФБл, регистрираните парцели в които, отговарящи на съответния критерий са заявени с площ под минималната за одобрение от 0,1 ха и/или не са заявени по нито една схема или мярка за подпомагане, или са заявени единствено по схеми или мерки, чиято оторизация не зависи от попадането на площите в специализирания слой.

От тези ФБл, отговарящи на посочените общи условия, са подбрани такива, покриващи и следните допълнителни рискови критерии, като в зависимост от броя ФБл получени по даден критерий, се проверяват всички или част от тях, на извадков (случаен) принцип. Задължително се проверяват също така ФБл, попадащи в повече от една от изброените по-долу извадки:

1. ЕНП - Във физическите блокове има декларирани ЕНП от типа на ландшафните елементи, тераси, буферни ивици и ивици допустими площи на границата между ОЗ и гори;
2. Угари - Във физическите блокове има декларирани парцели с култура угар, които също така попадат изцяло в границите на специализирания слой „Площи, допустими за подпомагане“, валиден за кампания 2015. Допълнително са премахнати от извадката всички такива парцели, чиято площ е под 5 ха;
3. ПЗП - Във физическите блокове са декларирани парцели с култура от вида на постоянно затревените площи, които също така са със заявена площ над 5 ха и са изцяло в границите на специализирания слой „Площи, допустими за подпомагане“, валиден за кампания 2015.
4. Трайни насаждения - Във физическите блокове са декларирани парцели с култура от вида на трайните насаждения, които също така са със заявена площ над 1 ха и са изцяло в границите на специализирания слой „Площи, допустими за подпомагане“.
5. Изцяло заявени, допустими площи - Във физическите блокове са декларирани парцели, които общо заемат над 95% от допустимата за подпомагане площ в даден физически блок, при който е установено, че над 95% от неговата площ е в добро земеделско състояние според данните в СИЗП.
6. Разминаване в НТП на ФБл и заявена култура - Физически блокове, при които е установено разминаване между начина на трайно ползване на физическия блок и начина на трайно ползване спрямо декларираните в дадения блок площи за подпомагане за кампания 2015. За разминаване между декларираната култура и начина на трайно ползване на блока не се приема заявена култура семейни градини, както и всякакъв вид култура заявени във ФБл с НТП: пасища и ливади в орни земи, дворни места и смесено земеползване. От останалите физически блокове, при които е установено противоречие се правят следните три извадки:

* декларирани площи в слой „Площи, допустими за подпомагане“ във ФБл с неземеделско ползване (с изключение на ХЗТ).
* декларирани площи в слой „Площи, допустими за подпомагане“ във ФБл с начин на трайно ползване храсти и затревени територии.
* декларирани площи в слой „Площи, допустими за подпомагане“ във ФБл с начин на трайно ползване, разминаващ се спрямо декларираната култура (например: заявена култура домати във ФБл с начин на трайно ползване трайни насаждения).

**Заб.** Даден Фбл може да бъде избран по повече от един критерий (да попадне в повече от една от посочените по-горе извадки за съответния тип – стандартни/риск анализ). В такива случаи ФБл се подава за проверка само един път, като в регистъра за теренни проверки се отбелязват всички критерии, по които той е избран за проверка.